**OBRAZLOŽENJE**

**Polugodišnjeg izvještaja o izvršenju Proračuna**

**Općine Murter-Kornati za razdoblje**

**01.01.2025. do 30.06.2025.**

Pravilnikom o polugodišnjem i godišnjem izvješću o izvršenju proračuna i financijskog plana („Narodne novine“, br. 85/23), utvrđeno je da polugodišnji izvještaj o izvršenju proračuna jedinice lokalne samouprave sadrži:

1.OPĆI DIO

A. Račun prihoda i rashoda

- prihodi i rashodi prema ekonomskoj klasifikaciji

- prihodi i rashodi prema izvorima financiranja

- rashodi prema funkcijskoj klasifikaciji

B. Račun financiranja

- račun financiranja prema ekonomskoj klasifikaciji

- račun financiranja prema izvorima financiranja

2.POSEBNI DIO

- izvještaj po organizacijskoj klasifikaciji

- izvještaj po programskoj klasifikaciji

3. izvještaj o korištenju proračunske zalihe,

5. izvještaj o zaduživanju na domaćem i stranom tržištu novca i kapitala,

6. izvještaj o danim jamstvima i plaćanjima po protestiranim jamstvima

U skladu s odredbama Zakona o proračunu („Narodne novine“ br. 144/21) te Pravilnika o polugodišnjem i godišnjem izvješću o izvršenju proračuna i financijskog plana(„Narodne novine“, br. 85/23), u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz izvorni (tekući) plan te podaci o njihovom izvršenju u prvoj polovici u 2025. godini. U općem dijelu prikazani su i usporedni podaci s izvršenjem Proračuna u 2024. godini za isto izvještajno razdoblje.

1. **Račun prihoda i primitaka**

Općina Murter-Kornati je do donošenja Proračuna za 2025. godinu poslovala na temelju Odluke o privremenom financiranju Općine Murter-Kornati za razdoblje 01.01.-31.03.2025. te Odluke o financiranju nužnih rashoda i izdataka za razdoblje od 01.01. - 30.06. 2025. god.

Odluka o privremenom financiranju Općine Murter-Kornati za razdoblje od 01.01.-31.03.2025.g donesena je na 25. sjednici održanoj dana 13.prosinca 2025.g. i iznosila je 582.300 eura.

Odluka o financiranju nužnih rashoda i izdataka za razdoblje od 01.04.-30.06.2025. donesena je na 27. sjednici održanoj dana 31. ožujka 2025.g. i iznosila je 1.263.150 eura.

Proračun Općine Murter-Kornati za 2025. godinu donesen je na 2. redovnoj sjednici Općinskog vijeća Općine Murter-Kornati, održanoj 30. lipnja 2025. godine i iznosi 8.821.232 eura.

Tijekom izvještajnog razdoblja, ukupni prihodi poslovanja iznose 1.438.815,61 euro , odnosno 16,96% više u odnosu na izvještajno razdoblje prethodne godine.

Ukupni rashodi ostvareni su u iznosu od 925.676,50 eura od čega rashodi poslovanja iznose 917.592,55 eura dok su rashodi za nabavu nefinancijske imovine ostvareni u iznosu od 8.083,95 eura, što je znatno manje u odnosu na izvještajno razdoblje prethodne godine.

**Prihodi od poreza (61)** ostvareni su u iznosu od 860.754,93 eura, a obuhvaćaju porez na dohodak od nesamostalnoga rada, porez na dohodak od samostalnih djelatnosti (obrta), porez na dohodak od imovine i imovinskih prava, porez na robu i usluge, porez na korištenje dobara ili izvođenje aktivnosti i sl.

Osim navedenih poreza u tu skupinu proračunskih prihoda spadaju i porez na promet nekretninama, porez na potrošnju alkoholnih i bezalkoholnih pića koji plaćaju vlasnici ugostiteljskih objekata i porez na kuće za odmor, a sve sukladno Odluci o općinskim porezima.

Prihodi od poreza ostvareni su za 18,55% više na razini istog razdoblja prethodne godine, dok su u odnosu na planirano za 2025. godinu ostvareni 34,42 %.

**Pomoći iz inozemstva i od subjekata unutar općeg proračuna (63)** ostvarene su u iznosu od 152.027,03 eura što predstavlja ostvarenje od 3,07% u odnosu na plan. Tu spadaju pomoći županijskog i državnog proračuna i ostalih subjekata unutar općeg proračuna, pomoći izvanproračunskih korisnika te prijenosi EU sredstava.

U izvještajnom razdoblju bilježimo ostvarenje tekućih pomoći županijskog proračuna u iznosu od 513,23 eura za sufinanciranje socijalnog programa.

Kapitalne pomoći proračunu iz drugih proračuna ostvarene su u iznosu od 62.616 eura, a odnose se na pomoći Fonda za zaštitu okoliša i energetsku učinkovitost za projekt provedbe mjera prilagodbe klimatskim promjenama u svrhu jačanja otpornosti urbanih sredina te kapitalne pomoći županijskog proračuna za sanaciju štete uzrokovane prirodnim nepogodama. Unutar ove skupine prihoda sadržani su i prihodi od pomoći proračunskog korisnika Narodne knjižnice i čitaonice Murter i to u iznosu od 7.800,00 doznačene od strane Ministarstva kulture.

Pomoći temeljem prijenosa EU sredstava u ovom izvještajnom razdoblju ostvarene su u iznosu od 88.897,80 eura, a odnose se na pomoći za provedbu projekta Zaželi faza IV.

**Prihodi od imovine (64)** u izvještajnom razdoblju ostvareni su u iznosu od 149.930,91 eura. Unutar ove skupine prihoda značajniji su prihodi od naknade za koncesije koje su ostvarene u iznosu od 123.049,48 eura, te prihodi od zakupa i iznajmljivanja imovine koji su ostvareni u iznosu od 24.525,64 eura.

Prihodi od ostalih pristojbi i naknada ostvareni su u iznosu od 9.994,68 eura što je znatno manje u odnosu na ostvareno u izvještajnom razdoblju prethodne godine.

**Prihodi od upravnih i administrativnih pristojbi, pristojbi po posebnim propisima i naknada (65)** ostvareni su u iznosu od 218.821,42 eura što je 33,49 % u odnosu na plan. Značajniji prihodi unutar ove skupine su prihodi od komunalnog doprinosa, a koji su ostvareni u iznosu od 117.773,90 eura te prihodi od komunalne naknade ostvareni u iznosu od 91.052,84 eura.

**Prihodi od prodaje proizvoda i robe te pruženih usluga (66)** ostvareni su u iznosu od 4.310,61 euro. Od navedenog, iznos od 2.728,76 eura odnosi se na prihode od pruženih usluga na temelju propisane obveze jedinica lokalne samouprave da u ime i za račun Hrvatskih voda prikupljaju prihode od naknade za uređenje voda na svom području zajedno s komunalnom naknadom. Za tu uslugu jedinici lokalne samouprave pripada 10% iznosa naplaćene vodne naknade. Također, dio ostvarenih prihoda od pruženih usluga u iznosu od 1.581,85 eura odnosi se na prihode proračunskog korisnika Narodne knjižnice i čitaonice Murter.

**Kazne, upravne mjere i ostali prihodi (68)** ostvareni su u iznosu od 52.310,71 euro.

**2. Račun rashoda i izdataka**

Ukupni rashodi za prvih šest mjeseci 2025. godine realizirani su u iznosu od 925.676,50 eura od čega rashodi poslovanja iznose 917.592,55 eura dok su rashodi za nabavu nefinancijske imovine ostvareni u iznosu od 8.083,95 eura.

**Rashodi za zaposlene (31)** u izvještajnom razdoblju ostvareni su u iznosu od 296.474,08 eura odnosno 42,60% u odnosu na plan za 2025.god.,a odnose na plaće zaposlenika Općine, Narodne knjižnice i čitaonice Murter te zaposle na projektu „Zaželi“.

**Materijalni rashodi (32)** ostvareni su u iznosu od 240.367,80 eura, što je 21,79% u odnosu na planirano. U strukturi materijalnih troškova naknade troškova zaposlenima iznose 3.747,00 eura, a odnose se na troškove stručnog usavršavanja zaposlenika, službena putovanja, te ostale naknade troškova zaposlenima. Rashodi za materijal i energiju u izvještajnom razdoblju ostvareni su u iznosu od 21.343,50 eura. Rashodi za usluge iznose 178.533,36 eura, ostali nespomenuti rashodi poslovanja u prvih šest mjeseci 2025.god. ostvareni su u iznosu od 36.743,94 eura, a odnose se na rashode za reprezentaciju, pristojbe i naknade, članarine i norme.

**Financijski rashodi (34)** u izvještajnom razdoblju iznose 6.449,14 euro, a odnose se na kamate za primljene kredite i zajmove u iznosu od 4.945,81 eura. Rashodi za bankarske usluge i usluge platnog prometa u ovom izvještajnom razdoblju izvršeni su u iznosu od 1.503,33 eura, a što je za 64,21 manje nego ostvareno u izvještajnom razdoblju 2024. godine.

**Pomoći dane u inozemstvo i unutar opće države (36)** u izvještajnom razdoblju ostvarene su u iznosu od 264.747,75 eura. Navedeni rashodi odnose se na tekuće pomoći za sufinanciranje troškova programa predškolskog odgoja djece i djece jasličke dobi s područja Općine Murter-Kornati, te na tekuće pomoći županijskom proračunu za financiranje službenika upravnog odjela za prostorno uređenje Šibensko-kninske županije.

**Rashodi za naknade građanima i kućanstvima na temelju osiguranja i druge naknade (37)** ostvarene su u izvještajnom razdoblju u iznosu od 57.380,33 eura. U okviru ovih rashoda ostvareni su rashodi za naknade za novorođenčad, stipendije, naknade za djecu sa poteškoćama, te ostale naknade za socijalne i zdravstvene potrebe mještana.

**Rashodi za donacije, kazne, naknade štete i kapitalne pomoći (38)** ostvareni u izvještajnom razdoblju iznose 52.173,45 eura. Navedeni rashodi odnose se na rashode za tekuće donacije udrugama i drugim neprofitnim subjektima i građanima vezanim uz kulturne, sportske i druge društvene djelatnosti.

**Rashodi za nabavu nefinancijske imovine (4)** ostvareni su u iznosu od 8.083,95 eura, što je za 99,86% manje u odnosu na izvještajno razdoblje 2024.god. Razlog značajnog odstupanja proizlazi iz toga što je Općina do donošenja Proračuna za 2025. godinu poslovala na temelju Odluke o nužnim rashodima i izdacima.

U strukturi navedenih rashoda isti se odnose na nabavu uredske opreme i namještaja u iznosu od 3.085 eura, te rashodi proračunskog korisnika za nabavu knjiga, umjetničkih djela i ostale izložbene vrijednosti u iznosu od 4.995,95 eura.

**3. Izvještaj o zaduživanju na domaćem i stranom tržištu novca i kapitala**

Općina Murter-Kornati tijekom 2020. godine zadužila se uzimanjem dugoročnog kredita od tuzemne kreditne institucije izvan javnog sektora za realizaciju projekta izgradnje i opremanja vrtića u iznosu od 10.000.000 kuna (1.327.227,30 eur). Također Proračun Općine Murter-Kornati se zadužio uzimanjem dugoročnog kredita od kreditne institucije u javom sektoru (HBOR) na rok od 5 godina, za projekt modernizacije javne rasvjete u iznosu od 199.084 eura.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **BR** | **PODACI O DAVATELJU KREDITA** | **VRSTA ZADUŽENJA** | **UKUPAN IZNOS ZADUŽENJA (€)** | **ISKORIŠTENI IZNOS (€)** | **KAMATNA STOPA (%)** | **ROK OTPLATE** | **OTPLAĆENO (eur)** | **OSTALO ZA OTPLATU (eur)** |
| 1. | HBOR - Hrvatska banka za obnovu i razvitak | Dugoročni kredit - modernizacija javne rasvjete | 199.084,21 | 184.982,44 | 0,1 | 5 godina | 105.704,19 | 79.278,25 |
| 2. | Erste&Steiermarkische bank d.d. | Dugoročni kredit - Izgradnja dječjeg vrtića i jaslica | 1.327.227,30 | 1.327.227,30 | 1,55 | 15 godina | 88.481,84 € | 1.238.745,46 |

**4. Izvještaj o korištenju proračunske zalihe**

Sukladno članku 65. st. 2. Zakona o proračunu, propisan je način korištenja proračunske zalihe. Odlukom o izvršavanju Proračuna Općine Murter-Kornati za prvih šest mjeseci 2025. godine planirana je proračunska zaliha u iznosu od 2.000 eura.

Općinski načelnik u izvještajnom razdoblju nije koristio sredstva proračunske zalihe za neplanirane ili nedovoljno planirane rashode.

**5. Izvještaj o danim državnim jamstvima i izdacima po državnim jamstvima**

U razdoblju od 01.01.-30.06.2025. godini Općina Murter-Kornati nije davala jamstva niti je imala plaćanja po protestiranim jamstvima.

**6. Izvještaj o danim zajmovima i potraživanjima po danim zajmovima**

U razdoblju od 01.01.-30.06.2025. godini Općina Murter-Kornati nije davala zajmove niti ima otvorenih potraživanja po osnovi zajmova.

**7. Izvještaj o stanju potraživanja i obveza**

U izvještajnom razdoblju utvrđeno je stanje nenaplaćenih potraživanja, stanje nepodmirenih dospjelih obveza kako slijedi:

**7.1. Potraživanja**

Stanje nenaplaćenih potraživanja na dan 30.06.2025. godine iznosi 378.242,35 eura.

Zaduženje i naplatu potraživanja za općinske poreze (porez na potrošnju alkoholnih i bezalkoholnih pića, porez na tvrtku, porez na promet nekretnina) vodi Porezna uprava Šibenik te stanje nenaplaćenih potraživanja za općinske poreze na dan 30.06.2025.godine iznosi 89.249,38 eura.

U okviru potraživanja poreza na kuće za odmor evidentirano je stanje nenaplaćenih potraživanja u iznosu od 33.869,45 eura.

U okviru potraživanja za prihode od imovine evidentirana su potraživanja od naknadi za koncesijsko odobrenje, zakupa javnih površina te zakupa i iznajmljivanja poslovnih prostora. Stanje nenaplaćenih potraživanja na dan 30.06.2025. godine iznosi 39.450,90 eura.

Potraživanja za prihode vodnog gospodarstva iznose 62.222,24 eura.

Potraživanja za prihode po posebnim propisima po osnovi komunalne naknade i komunalnog doprinosa na dan 30.06.2025. godine iznose 298.760,63 eura.

Ispravak vrijednosti potraživanja iznosi 145.310,25 eura.

7.2. Obveze

Stanje obveza na dan 30.06.2025. iznose 1.421.339,71 euro. Od toga je 40.153,37 eura dospjelih obveza, a odnose se na obveze za materijalne rashode. Nedospjele obveze iznose 1.381.186,34 eura, a odnose se na obveze za isplatu plaće za mjesec lipanj za zaposlenike Općine Murter-Kornati te proračunskog korisnika Narodne knjižnice i čitaonice Murter, obveze za naplaćene vodne naknade te ostale obveze za rashode poslovanja. Značajnije nedospjele obveze su obveze po kreditima i to dugoročnog kredita Erste&Steiermärkische Bank d.d. za izgradnju dječjeg vrtića i jaslica te dugoročnog kredita HBOR-a za projekt modernizacije javne rasvjete u ukupnom iznosu od 1.318.023,68 eura.

**8. Izvještaj o korištenju sredstava fondova Europske unije**

Sredstva fondova Europske unije Općina Murter-Kornati koristila je za projekt „Zaželi-Program zapošljavanja žena-IV “ SF.3.4.11.01.0516 (zapošljavanje 11 žena pripadnica ranjive skupine sa područja Šibensko-kninske županije, a provodi ga Općina Murter-Kornati). Sredstva Europskog socijalnog fonda iskorištena su u iznosu od 81.030,26 eura.

NAČELNIK

Šime Ježina, dipl.oec